Komisijos Reglamentas (EEB) Nr. 1375/75
1975 m. gegužės 29 d.
dėl Airijos apynių augintojų grupių pripažinimo nuostatų
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1971 m. liepos 26 d. Tarybos reglamentą (EEB) Nr. 1696/71 [1] dėl bendro apynių rinkos organizavimo su pakeitimais, padarytais Aktu [2] dėl stojimo sąlygų ir Sutarčių pritaikomųjų pataisų, ypač į jo 7 straipsnio 5 dalį,
kadangi 1972 m. birželio 28 d. Komisijos reglamento (EEB) Nr. 1351/72 [3] 2 straipsnio 1 dalyje numatyta, kad gamintojų grupę turi sudaryti ne mažiau kaip septyni gamintojai, jei ji nori būti pripažinta;
kadangi iki šio reglamento įsigaliojimo Airijai jau bus pradėtos taikyti Bendrijos taisyklės dėl žemės ūkio;
kadangi toje šalyje apyniai auginami tik viename regione ir kadangi tame regione yra mažiau kaip septyni gamintojai;
kadangi dėl Airijos geografinės padėties Airijos gamintojams būtų sunku prisijungti prie kitų valstybių narių gamintojų grupių; kadangi minimi gamintojai, kurių iš viso keturi, kitais atžvilgiais atitinka visas Reglamentu (EEB) Nr. 1351/72 nustatytas pripažintos gamintojų grupės sudarymo sąlygas;
kadangi, siekiant nesukurti padėties, kuri pažeistų šių gamintojų interesus lyginant su kitais Bendrijos gamintojais, Airijos naudai būtina nukrypti nuo Reglamento (EEB) Nr. 1351/72 2 straipsnio 1 dalies nuostatų ir gamintojų grupei sudaryti būtinų narių skaičių sumažinti iki trijų;
kadangi šiame reglamente numatytos priemonės atitinka Apynių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EEB) Nr. 1351/72 2 straipsnio 1 dalies nuostatų, Airijoje gamintojų grupė gali būti pripažinta tada, kai ją sudaro ne mažiau kaip trys gamintojai.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1975 m. gegužės 29 d.